Vermeende verregses wat glo kerke wou aanval in hofDie drie vermeende verregses wat op ‘n plaas buite Naboomspruit in Limpopo in hegtenis geneem is, sal na verwagting Maandag in die plaaslike landdroshof verskyn. Die drie mans, wat glo beplan het om kerke in Limpopo aan te val, is Vrydag in hegtenis geneem nadat die polisie op ŉ saak van brandstigting reageer het. Die polisie sê hulle het agtergekom dat die plaas gebruik word as ŉ opleidingsentrum vir veiligheidswagte wat dan op plase ontplooi is. ŉ Polisiewoordvoerder, brig. Hangwani Mulaudzi, sê die drie mans het vroeër opleiding op die plaas ontvang maar is uitgeskop nadat hulle glo probleme veroorsaak het. Hulle het glo Donderdagaand na die plaas teruggekeer waarna ŉ rusie tussen hulle en ander inwoners op die plaas ontstaan het. Hulle het toe glo twee tente aan die brand gesteek. Die polisie het beslag gelê op plofstof, handgemaakte swaarde en weermaguniforms. Daar is ook beslag gelê op dokumente waarin besonderhede oor sataniese rituele uitgespel word. Die polisie sê die mans was vermoedelik lede van ŉ godsdienstige kultus en het glo beplan om ŉ NG of Gereformeerde Kerk aan te val gedurende ŉ diens. Rapport het die mans geidentifiseer as Juan “Snorre” van Zyl (48), Tommy Oosthuizen (50) en Gunther Jurgens Kotze (31).